Беларускія воблачныя тэхналёгіі

**«Белару́скія во́блачныя тэхналё́гіі»** («БВТ») — дзяржаўнае прадпрыемства сувязі Беларусі, заснаванае ў сьнежні 2012 году.

На 2021 году аказвала іншым прадпрыемствам сувязі паслугі пропуску тэлефоннага трафіку і доступу да замежных рэсурсаў Сеціва праз уласныя сеткі. Уласная і адзіная ў Беларусі сотавая сетка 4-га пакаленьня выкарыстоўвала дуплекс падзелу частасьцяў 800, 1800 і 2600 мэгагэрц з наміналамі частасьці DL 6400 (шырыня 10 МГц), 1300 (20 МГц) і 3150/3325 (20 і 15 МГц) адпаведна. «Беларускія воблачныя тэхналёгіі» займаліся праектаваньнем, будаўніцтвам і аснашчэньнем:
* апорнай сеткі перадачы зьвестак для Адзінай рэспубліканскай сеткі перадачы зьвестак (АРСПЗ);
* адзінай сеткі доўгатэрміновага разьвіцьця для мабільнага Сеціва 4-га пакаленьня;
* Рэспубліканскага цэнтру апрацоўкі зьвестак (РЦАЗ) у Калодзішчах на ўсходзе Менскага раёну;
* Рэспубліканскай воблачнай плятформы на аснове АРСПЗ, РЦАЗ і віртуалізацыі;
* мабільнага Сеціва 5-га пакаленьня;
* рэспубліканскай смарт-плятформы.

## Інфраструктура
На 2021 год «Беларускія воблачныя тэхналёгіі» мелі Рэспубліканскі цэнтар апрацоўкі зьвестак (РЦАЗ) у Калодзішчах на ўсходзе Менскага раёну, які займаў 12 гектараў. Плошча сэрвэрныхпамяшканьняў РЦАЗ складала 3200 кв.м. У памяшканьнях знаходзілася 624 сэрвэрныя стойкі з 4-х модуляў па 156 стоек кожны. Інжынэрная інфраструктура РЦАЗ дублявалася, а яго сумарная магутнасьць складала 7,2 мэгаваты. Высоканагружаныя стойкі мелі падведзеную магутнасьць 12 кіляват. РЦАЗ меў гадавую энэргаэфэктыўнасьць на ўзроўні 1,4, што вымяралася дзяленьнем магутнасьцяў дата-цэнтру і сэрвэрнага абсталяваньня ў кіляватах. Рэспубліканская воблачная плятформа на аснове РЦАЗ аказвала паслугі: воблачнага апраграмаваньня, дата-цэнтру і кампутарнай плятформы, воблачнай інфраструктуры і віртуалізацыі працоўнага месца, прыватнага «воблака» і запаснога капіяваньня. Воблачныя паслугі забясьпечвалі плятформа «вСфэра» амэрыканскага прадпрыемства «ВМвэар» (Пала-Альта, штат Каліфорнія) і «ФьюжнСфэра» ад кітайскага «Хуавэя» (Шэньчжэнь, правінцыя Гуандун).

Таксама «Беларускія воблачныя тэхналёгіі» валодалі Адзінай рэспубліканскай сеткай перадачы зьвестак (АРСПЗ), якую задзейнічалі пры будоўлі Адзінай сеткі сотавай сувязі 4-га пакаленьня і РЦАЗ. Апорай АРСПЗ ёсьць спэктральнае ўшчыльненьне каналаў, што дазваляе праз шматканальную камутацыю паводле пазнакаў аказваць паслугі сувязі на падставе інтэрнэт-пратаколу. У 2021 годзе на «БВТ» штомесяц прыпадала 35 % галасавога транзыту для сотавых апэратараў Беларусі. Вонкавым каналам «БВТ» карысталася звыш 40 пастаўнікоў Сеціва ў Беларусі, у тым ліку ў абласных цэнтрах і іншых буйных гарадах. Хуткасьць доступу да АРСПЗ складала ад 1 да 10 гігабіт/сэкунда. Фізычная прапускная здольнасьць вонкавых каналаў перавышала 480 Гбіт/сэк., апоры АРСПЗ між абласьцямі — да 200 Гбіт/сэк., між буйнымі гарадамі вобласьці — 80 Гбіт/сэк., між драбнейшымі раённымі цэнтрамі да 50 000 жыхароў — да 20 Гбіт/сэкунда. На 10 верасьня 2021 году налічвалася 53 кропкі доступу да апорных вузлоў АРСПЗ ва ўсіх 6 абласьцях Беларусі:
* Берасьцейская (8) — Берасьце (2), Дарагічын, Кобрын, Лунінец, Пінск, Пружаны і Вялікая Каўпеніца ў Баранавіцкім раёне;
* Віцебская вобласьць (10) — Бешанковічы, Браслаў, Віцебск (2), Ворша, Дрыса, Лепель, Наваполацак, Паставы і Полацак;
* Гарадзенская (7) — Ашмяны, Ваўкавыск, Горадня (2), Іўе, Ліда і Слонім;
* Гомельская (9) — Буда-Кашалёва, Гомель (2), Жлобін, Жыткавічы, Каленкавічы, Мазыр, Петрыкаў і Рэчыца;
* Магілёўская (5) — Бабруйск, Магілёў (2), Качэрычы і Шклоў;
* Менская (14) — Барысаў, Жодзін, Заслаўе (Менскі раён), Койданаў, Маладэчна, Мар’іна Горка (Пухавіцкі раён), Менск (2), Мядзель, Салігорск, Слуцак, Смалявічы, Стоўпцы і Фаніпаль (Койданаўскі раён).

На 15 сакавіка 2022 году Адзіная сетка сотавай сувязі 4-га пакаленьня «БВТ» налічвала 5090 базавыя станцыі ва ўсіх 6 абласьцях краіны, сярод іх: 1) 1496 (29 %)  у дыяпазоне 2600 мэгагэрц у буйных гарадах з насельніцтвам звыш 50 000 чалавек, 2) 2347 (46 %) у дыяпазоне 1800 МГэрц, 3) 1247 (25 %) у дыяпазоне 800 МГц у сельскай мясцовасьці. Пры гэтым, станцыі 4-пакаленьня ў дыяпазоне 800 МГц адсутнічалі ў Берасьцейскай і Гарадзенскай абласьцях Беларусі, а ў Віцебскай, Гомельскай і Магілёўскай — наадварот былі найбольш пашыраным відам. Агулам базавыя станцыі разьмяркоўваліся па абласьцях наступным чынам: 1) Менская — 1888 (37 %), 2) Гомельская — 843 (17 %), 3) Віцебская — 779 (15 %), 4) Магілёўская — 607 (12 %), 5) Берасьцейская — 541 (11 %), 6) Гарадзенская — 432 (8 %). Сярэдняя хуткасьць сеткі 4-га пакаленьня ў Менску складала 25 мэгабіт/сэкунда, а ў абласьцях даходзіла да 150 Мбіт/сэк. У 2017 годзе швэдзкае даччынае прадпрыемства «Эрыксан Нікола Тэсла» з Харватыі паставіла абсталяваньне для пуску сеткі ў Гомельскай, Берасьцейскай і Магілёўскай абласьцях. Сярод сотавых апэратараў «Мабільныя тэлесыстэмы» выкарыстоўвалі 1490 (99,5 %) базавых станцыяў у дыяпазоне 2600 МГц, а «Лайф» — 762 (51 %). Сярод станцыяў у дыяпазоне 1800 МГц «МТС» выкарыстоўваў 2307 (98,2 %), «Лайф» — 2302 (98 %), «А1» — 2295 (97,7 %). Таксама «А1» і «Лайф» выкарыстоўвалі па 1245 (99,8 %) станцыяў дыяпазону 800 МГц, «МТС» — 863 (69 %).

## Паслугі
На 2021 год «Беларускія воблачныя тэхналёгіі» праз Рэспубліканскі цэнтар апрацоўкі зьвестак (РЦАЗ) аказвалі паслугі: 1) віртуальнага сэрвэра, віртуальнай інфраструктуры і прыватнага воблака; 2) хостынга на віртуальным сэрвэры і віртуальнага хостынга, уліку дамэнных імёнаў і выпуску пасьведчаньняў слою бясьпечных раздымаў (SSL); 3) воблачнай інфраструктуры дата-цэнтру; апраграмаваньня, у тым ліку беларускія антывірусы «ВірусБлякада» («ВБА») і «Каноэ», карпаратыўная і электронная пошта, амэрыканскіх прадпрыемстваў «Майкрасофт» (штат Вашынгтон) і «Оракл» (штат Каліфорнія), расейскай «Лябараторыі Касьперскага» і славацкага «Эсэт», відэаканфэрэнцсувязі «Іва» (Расея), збор і захоўваньне тэлемэтрычных зьвестак; 4) запаснога капіяваньня, у тым ліку праз воблачнае злучэньне «Віэм» (штат Агаё, ЗША); 5) тэхнічнай падтрымкі і кіраваньня хостынгам. Адзіная рэспубліканская сетка перадачы зьвестак (АРСПЗ) аказвала паслугі: доступу да Сеціва, падлучэньня да сыстэмы міжведамаснага дакумэнтаабароту, каналу сувязі, давядзеньня да кропкі абмену нацыянальным трафікам і транзыту трафіка. Таксама «Беларускія воблачныя тэхналёгіі» аказвалі сотавым апэратарам паслугу доступу да Адзінай сеткі сотавай сувязі 4-га пакаленьня.

## Мінуўшчына
13 сьнежня 2012 году А. Лукашэнка падпісаў Указ № 556 «Аб умовах рэалізацыі інвэстыцыйнага праекту ў галіне інфармацыйна-камунікацыйных тэхналёгіяў», першыя 12 зь 15 пунктаў якога прызначаліся для «для службовага карыстаньня», як і 14-ы пункт, і не абнародаваліся. У 13-м пункце Ўказу згадвалася сумеснае таварыства з абмежаванай адказнасьцю «Беларускія воблачныя тэхналёгіі», якое вызвалілі ад штогадовай платы за выкарыстаньне радыёчастотнага спэктру. На гэтае прадпрыемства ўсклалі «да 31 сьнежня 2014 году завяршэньне аб'яднаньня ў Адзіную рэспубліканскую сетку перадачы зьвестак (АРСПЗ) існых сетак перадачы зьвестак». 19 лістапада 2012 году Менскі гарвыканкам паставіў на ўлік «Беларускія воблачныя тэхналёгіі» («БВТ») ў Адзіны дзяржаўны рэгістар юрыдычных асобаў і індывідуальных прадпрымальнікаў за № 191772685 (УНП). Заснавальнікамі прадпрыемства выступілі: 1) УП «Нацыянальны цэнтар абмену трафікам» («НЦАТ») зь 51 % паёў, які ў сваю чаргу належаў Апэратыўна-аналітычнаму цэнтру пры прэзыдэнце Беларусі (ААЦ); 2) кіпрскі холдынг «Сабсіка» расейскага транаспартнага прадпрымальніка Канстанціна Нікалаева на 49 % паёў. 22 лютага 2013 году міністар сувязі і інфарматызацыі Беларусі Мікалай Панцялей паведаміў, што ТАА «Беларускія воблачныя тэхналёгіі» атрымала права будаваць сотавую сетку доўгатэрміновага разьвіцьця 4-га пакаленьня. 7 чэрвеня 2013 году кіраўнік прадпрыемства Сяргей Паблагуеў абвясьціў пра пачатак стварэньня Рэспубліканскага цэнтру апрацоўкі зьвестак (РЦАЗ) і пабудовы Адзінай рэспубліканскай сеткі перадачы зьвестак (АРСПЗ) агульным коштам каля 400 млн даляраў ЗША. 12 жніўня 2013 году Міністэрства сувязі і інфарматызацыі Беларусі ўхваліла Рашэньне № 37/2 аб выдачы «БВТ» спэцыяльнага дазволу на права ажыцьцяўленьня дзейнасьці ў галіне сувязі за № 02140/2227. Тэрмін дазволу складаў 15 гадоў да 12 жніўня 2028 году. «Беларускія воблачныя тэхналёгіі» атрымалі дазвол на: паслугі сотавай сувязі і перадачу зьвестак паводле Інтэрнэт-пратаколу, перадачу ў карыстаньне каналаў электрасувязі, а таксама аказаньне мясцовага, міжгародняга і міжнароднага тэлефоннага злучэньня.

23 студзеня 2014 году А. Лукашэнка падпісаў Указ № 46 «Аб выкарыстаньні дзяржаўнымі органамі і іншымі дзяржаўнымі арганізацыямі тэлекамунікацыйных тэхналёгіяў», на падставе якое «Беларускія воблачныя тэхналёгіі» мелі стварыць рэспубліканскую воблачную плятформу для разьмяшчэньня праграмна-тэхнічных сродкаў і інфармацыйных рэсурсаў і сыстэмаў дзяржаўных установаў. У ліпені 2014 году «Беларускія воблачныя тэхналёгіі» запусьцілі апорную сетку АРСПЗ, якая злучыла 40 гарадоў Беларусі. На 12 студзеня 2015 году «Беларускія воблачныя тэхналёгіі» сталі 3-м прадпрыемствам Беларусі з правам на пропуск вонкавага інтэрнэт-трафіку між краінамі, разам зь «Белтэлекамам» і матчыным «Нацыянальным цэнтрам абмену трафікам». Такое права надаў сваёй пастановай ААЦ пры прэзыдэнце Беларусі. 7 траўня 2015 году ў пасёлку Калодзішчы на ўсходзе Менскага раёну распачалі ўзьвядзеньне Рэспубліканскага цэнтру апрацоўкі зьвестак (РЦАЗ) на 600 стоек плошчай 1200 кв.м пры агульнай плошчы каля 3000 кв.м. Пры гэтым, увесь рынак дата-цэнтраў Беларусі складаў каля 250 стоек. Інжынэрную інфраструктуру пастаўляла амэрыканскае прадпрыемства «Эмэрсан» (Фэргюсан, штат Мізуры), а апраграмаваньне — ангельскае «Софтлайн» (акруга Хамэрсьміт, графства Вялікі Лёндан), заснаванае ў 1993 годзе ў Расеі. 13 жніўня 2015 году Апэратыўна-аналітычны цэнтар пры прэзыдэнце Беларусі зацьвердзіў Загад № 73 аб наданьні «БВТ» спэцыяльнага дазволу на права ажыцьцяўленьня дзейнасьці па тэхнічнай і крыптаграфічнай абароне інфармацыі за № 01019/324.

17 сьнежня 2015 году «Беларускія воблачныя тэхналёгіі» запусьцілі сетку сотавай сувязі 4-га пакаленьня ў Менску для камэрцыйнага выкарыстаньня. Такая сувязь забясьпечвала хуткасьць перадачы зьвестак да 250 мэгабіт/сэкунда, што дазваляла імгненна адчыняць здымкі і слухаць музыку ў Сеціве. Таксама зьявілася магчымасьць удзелу ў відэаканфэрэнцыях праз смартфон. 17 сьнежня кіраўнік «БВТ» Паблагуеў заявіў, што з агульнай сумы ўкладаньняў у 30 млн даляраў на стварэньне АРСПЗ пайшло 20 млн $, а на запуск сотавай сувязі 4-га пакаленьня ў Менску — каля 10 млн $. «Мабільныя тэлесыстэмы» сталі першым сотавым апэратарам Беларусі, які стаў выкарыстоўваць сотавую сетку 4-га пакаленьня ад «БВТ». У дзень яе пуску ў Менску пакрыцьцё забясьпечвалі 150 базавых станцыяў ў дыяпазоне 1800 мэгагэрц. Падраднікам пабудовы сеткі 4-га пакаленьня выступіла кітайскае даччынае прадпрыемства «Бел Хуавэй Тэхноладжыс», якое паставіла і наладзіла абсталяваньне. Сярэдняя хуткасьць сувязі ў сетцы складала каля 30 мэгабіт/сэкунда і дасягала 100 Мбіт/сэк. пры набліжанасьці да базавай станцыі.

19 красавіка 2016 году на Форуме тэлекамунікацыяў, інфармацыйных і банкаўскіх тэхналёгіяў (ТІБО) «БВТ» прадставіла сотавую сувязь з хуткасьцю Сеціва да 800 мэгабіт/сэкунда. 9 траўня 2016 году амэрыканскі Інстытут часу падлучанасьці (Сіетл, штат Вашынгтон) выдаў дата-цэнтру «Беларускіх воблачных тэхналёгіяў» пасьведчаньне адмоваўстойлівасьці 3-га ўзроўню. Пасьведчаньне прадугледжвала: 1) дубляваньне інжынэрнай інфраструктуры, 2) незалежнасьць запасных лініяў вонкавых сетак электразабесьпячэньня і оптавалаконнай лініі сувязі, 3) даступнасьць 99,98 % часу з дапушчальнасьцю адмовы абсталяваньня аднойчы на год працягласьцю да 1-й гадзіны і 34 хвілінаў. 1 ліпеня 2016 году «БВТ» стварыў для Міністэрства па падатках і зборах Беларусі партал «Улік рахункаў-фактур» (vat.gov.by), які прызначаўся для больш за 130 000 плацежнікаў падатку на дададзеную вартасьць. 2 сакавіка 2017 году «Беларускія воблачныя тэхналёгіі» прадставіў Рэспубліканскую воблачную плятформу на аснове Рэспубліканскага цэнтру апрацоўкі зьвестак (РЦАЗ) у Калодзішчах. 25 жніўня 2017 году Міністэрства адукацыі Беларусі стала 1-м ведамствам, якое абвясьціла пра пераход свайго парталу на рэспубліканскую воблачную плятформу «БВТ». На анлайн-сэрвісах паставілі на ўлік звыш 2000 сярод 3200 школ Беларусі. Ад траўня 2016-га па травень 2017 году лік наведваньняў электронных дзёньнікаў вырас з 32 000 да 95 000 за содні. 12 верасьня 2017 году «БВТ» запусьцілі воблачны сэрвіс для 5000 дзяржаўных установаў Беларусі на аснове РЦАЗ у Калодзішчах, які стаў найбольшым дата-цэнтрам ва Ўсходняй Эўропе. Папярэдне на яго перайшоў Менскі гарвыканкам.

На 14 лютага 2018 году «БВТ» разбудавалі адзіную сотавую сетку 4-га пакаленьня ў абласных цэнтрах Беларусі і буйных раённых цэнтрах зь лікам насельніцтва звыш 50 000 чалавек. У выніку на 1 студзеня 2018 году сетка ахоплівала землі, дзе пражывала 68,5 % насельніцтва Беларусі. На той час «БВТ» прадавала доступ да інфраструктуры сеткі сотавым апэратарам «Лайф» і «МТС». 15 траўня 2018 году на «Форуме ТIBO» «Беларускія воблачныя тэхналёгіі» прадставілі сотавую сувязь 5-га пакаленьня, якая дазваляла перадаваць зьвесткі з хуткасьцю да 20 гігабіт/сэкунда. На 16 кастрычніка 2018 году сетка 4-га пакаленьня налічвала 1505 базавых станцыяў дыяпазону 1800 мэгагэрц і працавала 185 паселішчах Беларусі. Найбольш базавых станцыях (БС) налічвалася ў Менску — 429, а таксама ў абласных цэнтрах: Берасьце — 120, Горадня — 106, Віцебск — 99, Магілёў — 62 і Гомель — 53. У абласьцях па-за абласнымі цэнтрамі быў параўнальны лік БС: у Менскай вобласьці — 209, у Віцебскай — 120, у Берасьцейскай — 112, у Гомельскай — 76, у Гарадзенскай — 64 і ў Магілёўскай — 55.

На 19 сакавіка 2019 году сотавая сетка 4-га пакаленьня ахоплівала землі, дзе пражывала 75,7 % насельніцтва краіны. 1 траўня 2019 году «БВТ» стварылі асобную сетку 5-га пакаленьня на палігоне «БелАЗа» для самазвала-бесьпілётніка. Час водгуку абсталяваньня склаў 0,01 сэкунды, бо хуткасьць перадачы зьвестак магла дасягаць 1 гігабіт/сэкунда. Каманды перадавалі з аддаленай кабіны самазвала, якая ўлучала джойстыкі, стырно, пэдалі і 3 маніторы. Таксама на палігоне выпрабавалі аддаленае кіраваньне пагрузчыкам. 16 сьнежня 2019 году А. Лукашэнка падпісаў Указ № 461, якім вызначыў, што «не прызнаюцца прадметам падаткаабкладаньня падаткам на дададзеную вартасьць (ПДВ) абароты па збыце паслугаў РЦАЗ і рэспубліканскай плятформы». Пры гэтым, згодна з Указам «дзяржаўныя органы абавязаныя разьмяшчаць існыя і ствараемыя праграмна-тэхнічныя сродкі і інфармацыйныя рэсурсы на рэсурсах РЦАЗ і рэспубліканскай плятформы». Разам з тым, не падлягалі такому разьмяшчэньню сродкі, «прызначаныя для апрацоўкі інфармацыі, аднесенай да дзяржаўных таямніцаў». 24 сьнежня 2019 году кіраўнік «БВТ» Алег Сядзельнік паведаміў пра пераход на Рэспубліканскую воблачную плятформу больш за 400 дзяржаўных установаў, у тым ліку Міністэрства фінансаў Беларусі, Міністэрства юстыцыі Беларусі і Фонду сацыяльнай абароны насельніцтва Мінпрацы Беларусі.

20 ліпеня 2020 году «Беларускія воблачныя тэхналёгіі» перадалі на Сітніцкае радовішча УП «Граніт» у Лунінецкім раёне сотавае абсталяваньне 5-га пакаленьня. Яго ўсталявалі на 3-х мачтах для аддаленага кіраваньня рабатызаваным кар'ерам з дыспэтчарскага будынка. Спадарожна ўзьвялі 48 мачтаў, празь якія працягнулі звыш 4 км сеткавага і электрычнага кабэлю. Рабатызаванае абсталяваньне і абсталяваньне аддаленага кіраваньня паставіла расейскае прадпрыемства «Віст» (Масква). Яго ўсталявалі на кар'ерны самазвал «БелАЗ-7558» грузападымальнасьцю 90 тонаў і франтальны пагрузчык «БелАЗ-7825». У красавіку 2021 году ўсталявалі 3-вымерныя чуйнікі і радары для сканаваньня навакольля, што дазволіла выявіць пабочныя прадметы на шляху рабатызаванага самазвала і наладзіць сустрэчны разьезд самазвалаў. 25 жніўня 2021 году Апэратыўна-аналітычны цэнтар пры прэзыдэнце Беларусі зацьвердзіз Загад № 138, якім з 1 студзеня 2022 году прызначыў «Беларускія воблачныя тэхналёгіі» тэхнічным кіраўніком беларускіх дамэнных зонаў .бел і .by (Байнэт), якія разам налічвалі каля 150 000 дамэнаў. На верасень 2021 году статутны фонд «БВТ» складаў 17,88 млн рублёў (звыш 7,14 млн даляраў), якія ўнесла кіпрскае ТАА «Сабсіка». 2 кастрычніка 2021 году кіраўнік кіпрскага холдынгу «Сабсіка» Артэміс Тамаідэс паведаміў: «Сабсіка» прадала сваю долю ў «БеКлаўд» і больш не мае дачыненьня да гэтай кампаніі».

На 2 лістапада 2021 году Адзіная сетка сотавай сувязі 4-га пакаленьня «БВТ» налічвала 4873 базавыя станцыі ва ўсіх 6 абласьцях краіны, сярод іх: 1) 1420 (29 %) у дыяпазоне 2600 мэгагэрц у буйных гарадах з насельніцтвам звыш 50 000 чалавек, 2) 2229 (46 %) у дыяпазоне 1800 МГэрц, 3) 1224 (25 %) у дыяпазоне 800 МГц у сельскай мясцовасьці. Пры гэтым, станцыі 4-пакаленьня ў дыяпазоне 800 МГц адсутнічалі ў Берасьцейскай і Гарадзенскай абласьцях Беларусі, а ў Віцебскай, Гомельскай і Магілёўскай — наадварот былі найбольш пашыраным відам. Агулам базавыя станцыі разьмяркоўваліся па абласьцях наступным чынам: 1) Менская — 1769 (36 %), 2) Гомельская — 817 (17 %), 3) Віцебская — 737 (15 %), 4) Магілёўская — 604 (12 %), 5) Берасьцейская — 531 (11 %), 6) Гарадзенская — 415 (9 %). Сярэдняя хуткасьць сеткі 4-га пакаленьня ў Менску складала 25 мэгабіт/сэкунда, а ў абласьцях даходзіла да 150 Мбіт/сэк. У 2017 годзе швэдзкае даччынае прадпрыемства «Эрыксан Нікола Тэсла» з Харватыі паставіла абсталяваньне для пуску сеткі ў Гомельскай, Берасьцейскай і Магілёўскай абласьцях. Сярод сотавых апэратараў «Мабільныя тэлесыстэмы» выкарыстоўвалі 1419 (99,9 %) базавых станцыяў у дыяпазоне 2600 МГц, а «Лайф» — 691 (49 %). Сярод станцыяў у дыяпазоне 1800 МГц «Лайф» выкарыстоўваў 2222 (99,7 %), «МТС» — 2212 (99,2 %), «А1» — 2150 (96 %). Таксама «А1» і «Лайф» выкарыстоўвалі ўсе станцыі дыяпазону 800 МГц, «МТС» — 842 (68 %).

### Кіраўнікі
* Сяргей Паблагуеў (2013—2018)
* Алег Сядзельнік (зь 2019-га)

## Крыніцы

## Вонкавыя спасылкі
* 
** Навіны, інфармаваньне, расцэнкі, дакумэнты і заявы
* 
* 

Катэгорыя:Прадпрыемствы Менску
Катэгорыя:Тэлекамунікацыйныя кампаніі Беларусі
Катэгорыя:Ленінскі раён (Менск)
Катэгорыя:Апэратары мабільнай сувязі Беларусі
Катэгорыя:Воблачныя плятформы
Катэгорыя:Воблачныя сховішчы
Катэгорыя:Зьявіліся ў 2012 годзе
Катэгорыя:Калодзішчанскі сельсавет